钦定古今图书集成/历象汇编/岁功典/第098卷 > 渔樵问答 > 寒赋 唐赵自厉
## 钦定古今图书集成/历象汇编/岁功典/第098卷 > 渔樵问答 > 寒赋 唐赵自厉

“儒有讨混元，搜绵祀。”既觌寒暑之终，亦测兴伏之始。
觇风惊于一叶，委时换乎千里。寒之厥状，自兹而起。
若夫大火宿藏，青霜晨烈，则蜀井烟闭，涨海氛灭。长
河天浃，缀珠崖而生冰；幽朔地穷，濛飞沙而雨雪。乃
知苏武增感，李陵愁绝。听《胡笳》以搅思，俪汉庭之仳
别。及幽林风扫，时物霜残，柔条危劲，奥室凄寒。有美
人兮心恍惚，情怵悼而靡安。阴凝柳塞，怨龙庭之路
隔；月透罗幔，怜鸳衾之夜单。屣银阶之悄悄，雪珠泪
之珊珊。缝筐笥之纨素，寄戎幕之艰难。别有陆沉之
子，厕迹荒薮。器宏伟而可观，命屯剥而不偶。当其时
也，趋炎俯偻，伺瞰嘘吸。无诗人卒岁之衣，雨泉客将
离之泣。岂祁寒而致憾，亦遭时而不息。终乖挟纩之
暄，更悲绨袍之及。层冰涸溜，宋生则缀怅而相望。皓
雪盈门，袁子则茹悲而于悒。虽居荣而可贵，亦忧道
而不入于时。倚叹穷律，伫目遐坰。伊鲜物之皆悴，独
霜松之常青。纵寒苦之飘激，淬坚明而自宁。汨吾情
之浩荡，愿冥志于《紫灵》。